ยัง!SETลุ้นต่ออีก1.31จุดก่อนทุบ”ไฮเดิม” จับตา3วันสุดท้ายปิด”ออลไทม์ไฮ”รับปีใหม่ได้หรือไม่
ยัง! SET ลุ้นต่ออีก 1.31 จุดก่อนทุบ "ไฮเดิม" ปี37 จับตา 3 วันสุดท้ายดันปิด "ออลไทม์ไฮ" รับปีใหม่ได้หรือไม่
26 ธ.ค. 2560

ผู้สื่อข่าวรายงานว่า ดัชนีตลาดหุ้นไทยวันนี้ปิดตลาดที่ระดับ 1,752.48 จุด ปรับตัวขึ้น 2.26 จุด หรือ 0.13% ด้วยมูลค่าซื้อขาย 4.90 หมื่นล้านบาท เนื่องจากมีแรงซื้อในหุ้นขนาดใหญ่เข้ามาหนุนตลาดอย่าง AOT จนเป็นผลให้ดัชนีในช่วงบ่ายปรับตัวขึ้นทดสอบที่ระดับสูงสุด 1754.68 จุด แต่ยังไม่สามารถยืนปิดที่ระดับนิวไฮที่ระดับ 1753.79 จุด ที่ทำไว้เมื่อวันที่ 4 มกราคม 2537
ทั้งนี้ จึงเป็นที่น่าจับตาว่าดัชนีหุ้นไทยจะมีโอกาสขึ้นทำสถิติปิดตลาดทะลุจุดสูงสุดเดิมได้ทันในช่วงโค้งสุดท้าย 3 วันทำการที่เหลือก่อนเข้าสู่วันหยุดยาวในช่วงเทศกาลปีใหม่ เพื่อทำสถิตินิวไฮสูงสุดในรอบ 24 ปี ได้หรือไม่
ด้าน นายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยว่า ตลาดหุ้นไทยวันนี้แกว่งตัวผันผวนอยู่ในกรอบแคบ และการซื้อขายไม่ค่อยคึกคัก โดยปัจจัยหนุนที่ทำให้ดัชนีตลาดหุ้นไทยยังปรับตัวเพิ่มขึ้นได้ในช่วงบ่ายมาจากแรงซื้อในกลุ่มหุ้นขนาดใหญ่ เช่น AOT และกลุ่มธนาคารพาณิชย์ อีกทั้งยังมีแรงซื้อเข้ามาในกลุ่มหุ้นที่ให้อัตราเงินปันผลสูง เช่น กลุ่มสื่อสาร และกลุ่มอสังหาริมทรัพย์ ทำให้ยังสามารถช่วยผลักดันดัชนีให้ปรับตัวขึ้นได้ พร้อมให้แนวต้านที่ 1,760 จุด และแนวรับที่ 1,740 จุด